**УПАТСТВО ЗА АВТОРИТЕ**

**MACEDONIAN JOURNAL of OPHTHALMOLOGY** - Упатство за авторите

***Macedonian Journal of Ophthalmology ( MJO)*** претставува официјално специјализирано списание на Здружението на офталмолозите на Македонија. Во списанието се публикуваат трудови и соопштенија од областа на клиничката и експериментална офталмологија, физиологија на окото,како и од историјатот на офталмологијата. Во списанието може да се публикуваат и трудови од сродни медицински гранки кои ги исполнуваат критериумите предвидени со ова упатство.

Покрај наведените категории на трудови, MJO објавува и ревијални трудови, компилациски и казуистички трудови, прикази на случаи, значајни соопштенија и известувања од здравствените установи, рецензии на научни публикации и учебни помагала, извештаи од конгреси и значајни офталмолошки манифестации одржани во земјата и странство, како и други видови на релевантни офталмолошки информации.

Списанието Macedonian Journal of Ophthalmology објавува трудови кои претходно не се публикувани или прифатени за публикување во друг офталмолошки магазин.

Списанието има Меѓународен Уредувачки Одбор.

Конечната одлука за избор и прифаќање за објавување на определен труд ја носи Главниот и одговорен уредник на списанието, врз основа на претходна позитивна анонимна рецензија од назначени рецензенти/или одлука на Уредувачкиот одбор.Сите трудови предадени за печатење задолжително треба да бидат напишани според пропозициите на списанието. Во спротивно, трудовите може да им бидат вратени на авторите за корегирање според пропозициите, пред да бидат предадени за рецензија. Доколку постои значајно отстапување од предвидените пропозиции, трудовите може да бидат вратени на авторите без дополнително разгледување и рецензирање.

Во списанието се објавуваат трудови само врз основа на позитивна анонимна рецензија од двајца рецензенти ( по потреба може да биде ангажиран и трет рецензент). Изборот на рецензентите го прави Уредувачкиот одбор од страна на потврдени еминентни офталмолози-експерти од соодветни подрачја од офталмологијата (препорачливо со академски и наставен статус ). Оценката на рецензентите е анонимна и самостојна, а за веродостојноста на фактите и резултатите во трудот, комплетната одговорност ја носат авторите.

Текстот подготвен за печатење во електронска форма се испраќа до главниот уредник на следната e-mail адреса : **zom.mjo@gmail.com**.

Заедно со трудот се испраќа и писмо со намера за објавување, како и потпишана потврда од сите автори дека трудот претходно не е објавуван на друго место.

Заедно со примерок од текстот се испраќа и комплетната документација во форма на слики,шеми, табели и графикони. Притоа, посебно треба да биде испратен текстот, а секој од прилозите во форма на посебен додаток (attachment).

Трудот треба да биде напишан во форма на **А4 формат, само од едната страна,** со користење на проред. На една страница да бидат испечатени **30 реда**, со користење на **фонтот Arial, големина 12, со проред 1,5.**Од **левата страна** на текстот треба да постои слободна маргина со широчина од **3cm**,а од десната страна **2cm**. Страниците треба да бидат обележани со редни **броеви** почнувајќи од насловната страна и тоа во **долниот десен агол** на секоја страна.

**Оригиналните трудови** во кои се презентираат научно-истражувачки студии со обработени резултати, не треба да бидат подолги **од 6 страници** заедно со прилозите.

**Ревијалните трудови, прикази на случаи, хируршки техники** и други видови на трудови кои отстапуваат од вообичаената композиција на трудот, не треба да бидат подолги од **4 страници** заедно со прилозите.

Во текстот на трудот треба на соодветен начин да се обележи местото за секој прилог (слика, графикон, табела и др.),или прилозите да бидат внесени на соодветно место во текстот (preview).Меѓутоа, прилозите во текстот ќе бидат копирани од посебно доставените фајлови.

Податоците од литературата кои се цитираат во трудот треба да бидат обележани со арапски броеви ставени во заграда според редоследот на појавување (цитирање) во текстот.

Текстот на трудот треба да е напишан прегледно и јасно,на **маекедонски или на англиски јазик,** со користење на што помал број на кратенки. Целиот наслов на кратенката треба да биде даден при првото појавување во текстот,а кратенката дадена во заграда ( на пример - Фундус Флуоресцеинска Ангиографија ( (ФФА) и за долгите наслови понатаму во текстот може да се користи само кратенката. Не е дозволено користење на кратенки за знаците и симптомите на болестите,како и за анатомските и хистолошките поими. Задолжително е користење на меѓународните системи на мерни единици и стандардни меѓународно прифатени термини. За лековите треба да се користат генеричките имиња, а кога станува збор за споменување на медицинска опрема,апарати и инструменти, во заграда пожелно е да се наведе и името на производителот.

Оригиналниот труд предаден за печатење треба да ги содржи следните составни делови : **кратка содржина (апстракт) со клучни зборови на јазикот на кој е напишан трудот, вовед,цел на трудот, материјал и методи, резултати, дискусија, заклучок и список на користена литература, апстракт** на англиски јазик доколку е трудот пишуван на македонски јазик, или апстракт на македонски јазик доколу е трудот напишан на англиски.

**Насловна страна** : Тоа е првата страна на трудот и таа треба да ги содржи следните елементи : ***наслов на трудот*** ( не треба да биде премногу долг): ***полно име и презиме на сите автори*** : ***полно име на институцијата/ институциите*** во кои трудот е изработен ; ***име и целосна адреса на авторот одговорен за кореспонденција, како и неговата e-mail адреса***. Доколку има повеќе автори од различни институции, треба да се направи индексирање на авторите и установите со соодветни броеви во суперскрипт.

**Кратка содржина ( апстракт) и клучни зборови** : На втората страница од трудот се пишува само насловот на трудот без името на автор(от)ите и институцијата од која потекнува трудот, а под насловот се пишува кратка содржина на јазикот на кој е пишуван трудот. Апстрактот не смее да содржи повеќе од ***150-170 зборови*** и треба да биде конципиран на соодветен начин да укажува на проблемот кој се обработува во трудот. Во апстрактот треба да се содржани основните резултати и најважните заклучоци на истражувањето. Притоа, посебно треба да бидат акцентирани новите сознанија и ставови или фактите кои претставуваат оригинален придонес за соодветниот проблем.

Под апстрактот треба да бидат наведени ***3-6 клучни зборови*** кои овозможуваат индексирање на трудот.

Доколку во трудот се презентираат експерименти на животни и проспективни клинички студии на пациенти или волонтери, мораат да бидат спроведени во склад со принципите на добра клиничка пракса, добра лабораториска пракса и добра научна пракса,како и според важечките меѓународни документи и конвенции (Хелсиншка Конвенција - World Medical Association Declaration of Helsinki, adopted October 2000), за што во прилог на трудот треба да биде приложена соодветна согласност од надлежниот Етички комитет,а во трудот треба задолжително да биде наведено дека истражувањата се вршени во склад со овие документи.

При пишување на определени категории на трудови ( ревијални трудови,прикази на случаи, презентација на хируршка метода/техника и сл.), дозволено е да се отстапи од наведената вообичаена композиција на трудот, при што концепцијата на ваквите трудови мора да биде соодветно усогласена со пропозициите на списанието MJO.

На пр., кога се работи за приказ на случај наместо поглавјето “ Материјал и методи” ќе се наведе поглавјето “Приказ на случај” и соодветно на тоа и во другите случаи кога се отстапува од вообичаената концепција на трудот.

**Литература** : Списокот на користена литература се приложува заедно со текстот на посебна страница, а референците се означуваат со соодветен реден број и се наведуваат според редоследот на цитирање.За наведувањето на литературата се користат правилата на Vancouver-ската конвенција.

**Апстракт и клучни зборови на англиски јазик (abstract and key words)** : Ако текстот е пишуван на македонски јазик, на последната страница на трудот се пишува насловот на трудот на англиски јазик,имињата на авторите, насловот на институцијата од која потекнува трудот, како и преведен текст на кусата содржина (апстракт) на англиски јазик. Имињата на авторите не се транскрибираат, а насловот на установата задолжително се преведува на англиски јазик. Овој дел на трудот задолжително треба да биде лекториран од лектор за англиски јазик.Под текстот на апстрактот треба да бидат наведени **3-6 клучни зборови** на англиски јазик,кои служат за индексирање на трудот.

**Прилозите** во трудот во форма на графикони,слики, табели,цртежи или фотографии не треба да се внесуваат во текстот на трудот, туку се испраќаат како засебни додатоци ( (attachment) обележани во горниот лев агол како “Прилог” и со реден арапски број. Секој прилог се обележува со арапски бореви според редоследот на појавување во текстот ( на пр. Табела, бр.1, Слика бр.1 и сл.) и за секој прилог се дава краток наслов.

Доколку прилогот ( табела, слика, фотографија) е позајмен од друго место,треба да се цитира изворот и да се приложи писмено одобрување, доколку се работи за заштитен материјал.

**Стандардна статија во магазинот – цитирање на литература**

Треба да се наведат *првите 6 автори*, а доколку се повеќе на број, после шестиот се додава **и сор**., односно **et al**, во зависност од тоа на кој јазик е напишана референцата.

• Vega KJ, Pina I, Krevsky B. Heart transplantation is associated with an increased risk for pancreatobiliary disease. Ann Intern Med 1996; 124(11):980-3.  
• Parkin DM, Clayton D, Black RJ, Masuyer E, Friedl HP, Ivanov E, et al. Childhood—leukaemia in Europe after Chernobyl: 5 year follow-up. Br J Cancer 1996;73:1006-12.

Уредувачкиот одбор нема обврска трудовите да ги објавува според редоследот на доставување, туку според проценката за поширокото значење и интерес за содржината презентирана во трудот.

Трудовите кои не ги исполнуваат критериумите за публикување не им се враќаат на авторите,кои писмено во електронска форма се известуваат за неприфаќање на трудот. Публикуваните трудови се чуваат во архивата на списанието Macedonian Journal of Ophthalmology (MJO).

Уредувачкиот одбор однапред се заблагодарува за интересот и соработката и им стои на располагање на сите заинтересирани автори.

Воедно, им посакува успех на сите потенцијални идни автори.

**Уредувачки одбор на списанието Macedonian Journal of Ophthalmology**